Sanef loof SAUK-hoof na bedankingJimi Matthews. Foto: SABC.co.za Mpumelelo Mkhabela, woordvoerder van SANEF, het gesê Matthews was “op papier” die mees senior persoon by die SAUK. “Vir hom om te voel daar is ŉ bytende atmosfeer by die maatskappy, waaraan hy as uitvoerende hoof niks kan doen nie, sê baie van die korporatiewe bestuur binne die SAUK,” het Mkhabela gesê. “Die SAUK is ŉ bate van die Suid-Afrikaanse publiek as ŉ geheel en die feit dat dit omskep word in ŉ staatsuitsaaier wat slegs die belange van die regerende party bevorder, is verkeerd en moet veroordeel word.” Hy het die SAUK se nuwe beleid om nie gewelddadige betogings uit te saai nie, met die sensuur van die uitsaaier in die apartheidsera vergelyk. “Die apartheid regime het, deur weglating en spesifieke opdragte, die SAUK as ŉ instrument vir propaganda gebruik, maar kon nie daarin slaag om die Suid-Afrikaanse publiek om die bos te lei nie. Dit is die publiek wat deur hierdie misbruik van staatshulpbronne benadeel word en op die ou end moet die publiek verseker die SAUK vervul sy grondwetlike rol as openbare uitsaaier.” Mkhabela het ŉ beroep op die SAUK gedoen om dringend sy besluit om die nuus te sensor te herroep en joernaliste toe te laat om vrylik hul werk te doen. Maroela Media het vroeër berig Matthews het skielik Maandagoggend bedank omdat hy gesê het hy kan nie langer aandadig wees aan die manier waarop die maatskappy bestuur word nie. Hy het gesê sy posisie by die SAUK het in die afgelope paar maande daartoe gelei dat hy besluite geneem het waarop hy nie trots is nie. “In die proses het die volgehoue negatiewe atmosfeer my morele oordeel aangetas en my aandadig gemaak aan besluite waarop ek nie trots is nie.” Matthews het sy bedankingsbrief afgesluit met die volgende woorde: “Wat besig is om by die SAUK te gebeur, is verkeerd en ek wil nie meer ŉ aandeel daarin hê nie.”